यह १९९७ का वर्ष था जब अधिक से अधिक महिलाएँ अपने कैरियर के चयन में कैरियर और परिवारिक जीवन के बीच सन्तुलन पर जोर दे रहीं थी। अपने इसरो के अनुभव के बारे में रितु कारिढाल कहती हैं, ‘‘जब मैंने इसरो ज्वाइन किया तो उस समय वहाँ पर बहुत अधिक महिलाएँ नहीं थीं। लेकिन महिला और पुरूष कर्मियों को यहाँ समान रूप से देखा जाता था। वैज्ञानिक समुदाय के अन्तर्गत यहाँ पर केवल एक चीज महत्वपूर्ण होती है कि आप कितना कार्य करते हैं तथा आपके कार्य की गुणवत्ता क्या है।’’ मंगलयान परियोजना एक अचंभे के रूप में आई तथा कारिढा़ल कहती हैं, ‘‘हमने एक परियोजना समाप्त की थी तथा अचानक दूसरी परियोजना सामने आ गई। लेकिन यह अब तक की सबसे रोमाँचक परियोजना थी जिस पर मंैने काम किया।’’ वे मंगलयान मिशन की उप प्रचालन निदेशक भी थीं। इस मिशन के प्रमोचन तक के दस महीनों के विषय में वे कहती हैं कि यह उनका अत्याधिक व्यस्त समय रहा है। वे बताती हैं, ‘‘मैं अपने निर्धारित समय पर घर आती तथा बच्चों के साथ बैठकर उनका होमवर्क पूरा कराती और उसके बाद रात में १२ बजे से ४ बजे तक अपना ऑफिस का काम करती। मेरे इन रूटीन कार्याें में मुझे अपने पति का पूरा सहयोग मिला। मेरे बच्चों ने यह चीज समझने का प्रयास किया कि उनकी माँ अचानक इतनी व्यस्त क्यों हो गई क्योंकि वे बहुत छोटे थे। मेरे दस साल के बेटे को यह बात समझ में आ गई जब मैंंने उसे अपनी परियोजना के विषय में उसे बताया। यद्यपि उस समय मेरी बेटी मात्र पाँच वर्ष की थी लेकिन उसे भी कुछ कुछ समझ में आ गया। प्रत्येक सुबह मैं कुछ समय के लिए पूजा भी करती थी तथा उससे मुझे काफी धनात्मक ऊर्जा प्राप्त हुई।’’ मंगलयान मिशन के प्रमोचन के बाद रितु कारिढाल को अनेक संगोष्ठियों में बुलाया गया जहाँ उन्होेने मिशन और अपने अनुभवों पर व्याख्यान दिया। रितु कहती हैं कि, ‘‘मेरे उन रिश्तेदारों ने, जिन्होंने कभी भी मेरी तरफ या मेरे जॉब की ओर ध्यान नही दिया था, वे अचानक इसके विषय में जानने को उत्सुक हो गये। मेरे बच्चे इतने अधिक उत्साहित थे कि अपने स्कूल के हर एक को यह बताते थे कि मेरी मॉम इस परियोजना (मंगलयान) से जुड़ी थीं। लेकिन मेरे जीवन का सबसे बड़ा क्षण वह आया जब मेरा बेटा मुझसे आकर चिपटकर बोला-मॉम मुझे आप पर गर्व है।’’